Okresná prokuratúra Partizánske 
Februárová 157, 958 01 Partizánske 	

Sp. zn. : Pv 533/14/3305	Partizánske, 22.7.2015
EEČ : 2-25-20-2015

U Z N E S E N I E

Trestná vec:	obvinený XXXXX 
Zločin:	Nedovolené ozbrojovanie a obchodovanie so zbraňami podľa § 294 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 21. 12. 2014 v presne nezistenom čase vo Veľkých Kršteňanoch, v mieste trvalého bydliska v rodinnom dome XXXXX a v priestoroch k nemu patriacich vyrobil a do 03.00 hod. dňa 22. 12. 2014 držal bez povolenia jednovýstrelovú „podomácky vyrobenú“ krátku brokovú zbraň, kalibru 12, pozostávajúcu z dvoch oceľových komponentov valcového tvaru spojených závitom v zadnej časti s manuálnym pružinovým úderníkom, bez výrobnej značky a čísla, ktorá je z technického hľadiska, v zmysle § 4 ods. 1, ods. 2 písm. g zákona č. 190/2003 Z.z. o strených zbraniach a strelive zbraňou kategórie A - zakázanou zbraňou a ktorú dňa 22. 12. 2014 o cca 00.45 hod v kotolni rodinného domu XXXXX, XXXXX, použil na sebapoškodenie výstrelom projektilu kalibru 12, strely typu S-BALL, čím si spôsobil priestrel hrudníku

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa Odboru kriminálnej polície, Okresného riaditeľstva PZ Partizánske  pod ČVS: ORP-334/VYS-PE-2014 zo dňa 22.12.2014 bolo podľa § 199 ods. 1 Trestného poriadku začaté trestné stíhanie pre zločin nedovoleného ozbrojovania  obchodovania so zbraňami podľa § 294 ods. 2 Trestného zákona na tom skutkovom základe, že dňa 21. 12. 2014 v presne nezistenom čase vo Veľkých Kršteňanoch, v mieste trvalého bydliska v rodinnom dome XXXXX a v priestoroch k nemu patriacich vyrobil a do 03.00 hod dňa 22. 12. 2014 držal bez povolenia jednovýstrelovú „podomácky vyrobenú“ krátku brokovú zbraň, kalibru 12, pozostávajúcu z dvoch oceľových komponentov valcového tvaru spojených závitom v zadnej časti s manuálnym pružinovým úderníkom, bez výrobnej značky a čísla, ktorú dňa 22. 12. 2014 o cca 00.45 hod v kotolni rodinného domu XXXXX, XXXXX, použil na sebapoškodenie výstrelom projektilu kalibru 12, strely typu S-BALL, čím si spôsobil priestrel hrudníku. Na základe výsledkov vykonaného dokazovania vyšetrovateľ OKP, OR PZ Partizánske dňa 29.04.2015, uznesením podľa § 206 ods. 1 Trestného poriadku vzniesol, na tom istom skutkovom základe, obvinenie XXXXX pre zločin nedovoleného ozbrojovania  obchodovania so zbraňami podľa § 294 ods. 2 Trestného zákona.

Vyšetrovateľ si pre rozhodnutia o vznesení obvinenia zabezpečil všetky dôkazy potrebné pre objektívne posúdenie veci v zmysle § 2 ods. 10 Tr. por. Pri vydaní rozhodnutí o vznesení obvinenia vychádzal z dôkazného stavu podporeného dôkazmi zabezpečenými po začatí trestného stíhania, najmä  z výsluchu svedkov, znaleckého posudku Kriminalistického a expertízneho ústavu PZ a ďalšieho dôkazového materiálu obsiahnutého vo vyšetrovacom spise.

Na základe príkazu sudcu pre prípravné konanie Okresného súdu Partizánske, sp. zn. 0Tp/213/2015 zo dňa 21.05.2015, boli do konania pribratí, uznesením vyšetrovateľa Odboru kriminálnej polície, Okresného riaditeľstva PZ Partizánske zo dňa 26.05.2015, dvaja znalci z odboru zdravotníctva a farmácie, odvetvia psychiatria na vyšetrenie duševného stavu obvineného XXXXX.

Zo záverov písomne podaného znaleckého posudku č. 56/2015 a č. 43/2015 z odboru zdravotníctvo a farmácia, odvetvie psychiatria vypracovaného znalcami XXXXX a XXXXX vyplýva, že obvinený XXXXX v čase spáchania inkriminovaného trestného činu trpel ťažkou depresiou psychotickej hĺbky a závislosťou od alkoholu. Jeho ťažká depresia v inkriminovanom čase vyústila do samovražedného konania a samotný čin zhotovenia improvizovanej strelnej zbrane bol súčasťou, resp. priamou prípravou jeho samovražedného konania, ktoré skončilo realizáciou samovraždy strelou do hrudníka bezprostredne po zhotovení predmetnej improvizovanej strelnej zbrane. Obvinený XXXXX aj v súčasnosti trpí depresívnou poruchou, ktorá je aktuálne v liečbe psychofarmakami a trpí tiež závislosťou od alkoholu. Znalci v posudku ďalej uviedli, že obvinený v dôsledku ťažkej psychotickej depresívnej poruchy v čase páchania inkriminovaného skutku nevedel rozpoznať protiprávnosť svojho konania a schopnosť obvineného ovládať svoje konanie bola v čase spáchnai inkriminovaného činu vymiznutá a jeho konanie bolo v podstate už suicidálnym konaním, resp. priamou prípravou na nasledujúcu samovraždu. Obvinený je aktuálne schopný chápať zmysel trestného konania, ktoré sa proti nemu vedie. Znalci ďalej uviedli, že obvinený je závislý od alkoholu, kedy ide o závislosť v rozhodnom štádiu, aktuálne v abstinencii. Znalci navrhli obvinenému uložiť ochranné psychiatrické a protialkoholické liečenie ambulantnou formou. V dodatku znaleckého posudku znalci uviedli, že z psychiatrického hľadiska pobyt obvineného na slobode nie je bezprostredne nebezpečný, menovaný môže byť nebezpečný skôr voči sebe samému, čo je súčasťou jeho depresívnej poruchy a o čom svedčí jeho prekonaný samovražedný pokus a preto znalci odporučili uložiť obvinenému ochranné psychiatrické a protialkoholické liečenie ambulantnou formou.

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak zákon neustanovuje inak.

Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Preskúmaním vyšetrovacieho spisu som zistil, že z vykonaného dokazovania, najmä zo znaleckého posudku znalcov z odboru psychiatrie, ktorí skúmali duševný stav obvineného  jednoznačne vyplýva, že v kritickom čase obvinený trpel duševnou chorobou - ťažkou depresiou psychotickej hĺbky  závislosťou od alkoholu, v čase činu obvinený nevedel rozpoznať protiprávnosť svojho konania a jeho schopnosť ovládať svoje konanie bola v čase spáchania činu vymiznutá.

Z vykonaného dokazovania teda jednoznačne vyplynulo, že obvinený XXXXX bol v čase spáchania skutku nepríčetný. 

Vzhľadom na zistené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Martin Števík
prokurátor